
                                     RAPORT

asupra  propunerii legislative pentru modificarea şi completarea Legii nr.213/1998 privind proprietatea publică şi regimul juridic al acesteia

În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.213/1998 privind proprietatea publică şi regimul juridic al acesteia, trimisă cu adresa nr. Pl.x. 29 din 15 februarie 2010, înregistrată cu nr. 31/71 din 16 februarie 2010.
Potrivit prevederilor art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 8 februarie 2010.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.1128 din 5 octombrie 2009.
Guvernul, conform punctului de vedere  transmis prin adresa nr. 355 din 15 februarie 2010, nu  susţine adoptarea acestei propuneri legislative.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, conform adresei nr. 26/969 din 8 martie 2010.  
Propunerea legislativă supusă dezbaterii are ca obiect de reglementare completarea Legii nr.213/1998 privind proprietatea publică şi regimul juridic al acesteia, în sensul îmbunătăţirii cadrului legal actual, prin reglementarea expresă a modalităţii de trecere a bunurilor din domeniul public al judeţului în domeniul public al municipiului, oraşului sau comunei, precum şi din domeniul public al municipiului, oraşului sau comunei în domeniul public al judeţului.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în şedinţa din 1 iunie 2010.

 
La dezbaterea propunerii legislative au participat, în calitate de invitaţi, doamna Rodica Constantinovici – secretar de stat,  din partea Ministerului Justiţiei şi doamna Irina Alexe – secretar de stat, din partea Ministerului Administraţiei şi Internelor.

Cu prilejul dezbaterilor, membrii Comisiei au constatat faptul că  transferul bunurilor aparţinând domeniului public de interes judeţean/local între unităţile administrativ-teritoriale se realizează în baza prerogativelor conferite autorităţilor administraţiei publice locale prin Legea administraţiei publice locale nr.215/2001, republicată, cu modificările şi completările ulterioare. Legea nr.213/1998 reglementează criteriile de delimitare a domeniului public de interes naţional de cel de interes local, precum şi modalităţile juridice de trecere a bunurilor din domeniul public al statului în domeniul public al unităţilor administrativ-teritoriale. Nu trebuie confundată modalitatea de atestare a unor bunuri aparţinând domeniului public de interes judeţean sau local, care se realizează prin hotărâre a Guvernului, cu gestionarea acestor bunuri, ce revine în competenţa exclusivă a autorităţilor publice locale în cauză. 
La dezbateri au fost prezenţi 15 deputaţi din numărul total de 28 membri ai Comisiei juridice, de disciplină şi imunităţi. 
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea şi completarea Legii nr.213/1998 privind proprietatea publică şi regimul juridic al acesteia.
În raport cu obiectul şi conţinutul reglementării, propunerea legislativă face parte din categoria legilor organice, fiind incidente prevederile art.73 alin.(3) lit. m) din Constituţia României, republicată.
                          PREŞEDINTE,                                      SECRETAR,

                           Daniel BUDA                             Gabriel ANDRONACHE
Consilier parlamentar,

Rodica Penescu

